1983D0516 — DA — 01.01.1986 — 001.001

Dette dokument er et dokumentationsredskab, og institutionerne påtager sig intet ansvar herfor

Ændret ved:

▼B

RÅDETS AFGØRELSE

af 17. oktober 1983

om Den europæiske Socialfonds opgaver

(83/516/EØF)

RÅDET FOR DE EUROPÆISKE FÆLLESSKABER HAR — under henvisning til traktaten om oprettelse af Det europæiske økonomiske Fællesskab, særlig artikel 126, under henvisning til udkast forelagt af Kommissionen ( 1 ), under henvisning til udtalelse fra Europa-Parlamentet ( 2 ), under henvisning til udtalelse fra Det økonomiske og sociale Udvalg ( 3 ), og ud fra følgende betragtninger: ud fra følgende betragtninger: Rådets afgørelse 71/66/EØF af 1. februar 1971 om reformen af Den europæiske Socialfond ( 4 ), ændret ved afgørelse 77/801/EØF ( 5 ), er i henhold til afgørelsens artikel 11 taget op til revision på grundlag af en udtalelse fra Kommissionen i henhold til traktatens artikel 126, og den bør erstattes af en ny rådsafgørelse om reglerne for fonden; fonden har til opgave at deltage i finansieringen af erhvervsuddannelsesforanstaltninger og foranstaltninger til fremme af beskæftigelsen og den geografiske mobilitet; fonden bør gøres til et mere aktivt ledsageinstrument for en beskæftigelsesfremmende politik; med henblik herpå bør dens anvendelsesområde udvides til at omfatte flere kategorier af personer, og der bør bl.a. kunne ydes tilskud til personer, der skal virke som undervisere, erhvervsvejledere, arbejdsformidlere eller udviklingskonsulenter; fonden bør gøre en særlig indsats for at øge beskæftigelsen, særlig i små og mellemstore virksomheder, med henblik på modernisering af ledelsesfunktionen eller produktionen eller anvendelse af ny teknologi; fonden bør som et beskæftigelsespolitisk instrument i overensstemmelse med princippet om solidaritet inden for Fællesskabet bidrage så effektivt og sammenhængende som muligt til løsningen af de alvorligste problemer, og i særdeleshed til bekæmpelse af arbejdsløsheden, herunder strukturel underbeskæftigelse, og til fremme af beskæftigelsen for de hårdest ramte grupper; i den forbindelse, og uden at dette i øvrigt berører den fortsatte støtte til visse kategorier af særligt udsatte personer på arbejdsmarkedet, særlig kvinder, handicappede og vandrende arbejdstagere, skal en væsentlig del af fondens midler være forbeholdt foranstaltninger til fremme af unges beskæftigelse, navnlig de unge, der har begrænsede muligheder for at finde beskæftigelse eller som er langvarigt ledige; det er på baggrund af den indvundne erfaring hensigtsmæssigt til en vis grad at smidiggøre og forenkle proceduren for ydelse af tilskud fra fonden, navnlig ved fastsættelse af faste beløb; det påhviler Kommissionen at fastsætte retningslinjerne for forvaltningen af fonden, således at tilskuddene fra fonden mere effektivt kan koncentreres på foranstaltninger, der er i overensstemmelse med den af Fællesskabet foretagne prioritering og de dertil hørende handlingsprogrammer på bekæftigelses- eller erhvervsuddannelsesområdet; denne afgørelse bør tages op til fornyet behandling inden udløbet af en nærmere fastsat frist — TRUFFET FØLGENDE AFGØRELSE:

Artikel 1

1. Fonden fremmer iværksættelsen af en politik, der dels tager sigte på at give arbejdskraften de fornødne faglige kvalifikationer for at opnå stabil beskæftigelse, dels tager sigte på at øge beskæftigelsesmulighederne. Den støtter især den socio-erhvervsmæssige indpasning og integrering af unge og af dårligt stillede arbejdstagere, tilpasning af arbejdskraftens kvalifikationer til udviklingen på arbejdsmarkedet og til de teknologiske nydannelser samt udjævning af regionale skævheder på arbejdsmarkedet.

2. Fonden deltager i finansieringen af foranstaltninger vedrørende

a) erhvervsuddannelse og erhvervsvejledning,

b) ansættelse af arbejdskraft og løntilskud,

c) genetablering samt socio-erhvervsmæssig integrering i forbindelse med geografisk bevægelighed,

d) teknisk bistand og rådgivning med henblik på oprettelse af nye arbejdspladser.

Artikel 2

1. Fonden yder tilskud til foranstaltninger, der gennemføres af organer af såvel offentligretlig som privatretlig karakter.

2. De pågældende medlemsstater garanterer en forsvarlig gennemførelse af foranstaltningerne. Denne bestemmelse gælder dog ikke for foranstaltninger, for hvilke fonden dækker samtlige tilskudsberettigede udgifter.

Artikel 3

1. Fonden kan yde tilskud til foranstaltninger, der gennemføres inden for rammerne af medlemsstaternes beskæftigelsespolitik. Disse foranstaltninger omfatter specielt foranstaltninger, som har til formål at forbedre beskæftigelsesmulighederne for unge og navnlig erhvervsuddannelsesforanstaltninger efter den fulde skolepligts ophør.

2. Fonden kan desuden yde tilskud til specifikke foranstaltninger, som iværksættes med det formål

— at fremme iværksættelsen af projekter af fornyende karakter i almindelighed inden for rammerne af et af Rådet vedtaget aktionsprogram, eller

— at undersøge effektiviteten af projekter, som fonden yder tilskud til, og lette udvekslingen af erfaringer.

Artikel 4

1. Tilskud fra fonden kan først og fremmest ydes til fremme af beskæftigelsen af unge under 25 år, og i særdeleshed unge, som har særlig ringe muligheder for at finde beskæftigelse navnlig som følge af manglende eller utilstrækkelig erhvervsuddannelse, samt unge langvarigt ledige.

2. Der kan ligeledes ydes tilskud fra fonden til fremme af beskæftigelsen for følgende personer over 25 år:

a) personer, som er arbejdsløse, truet af arbejdsløshed eller underbeskæftigede, navnlig personer, som er langvarigt ledige;

b) kvinder, som ønsker at genoptage et erhvervsarbejde;

c) erhvervshæmmede, som forventes at kunne indpasses på arbejdsmarkedet;

d) vandrende arbejdstagere, som skifter eller allerede har skiftet bopæl inden for Fællesskabet, eller som er flyttet til Fællesskabet for at udøve erhvervsarbejde, samt disses familiemedlemmer;

e) personer, der navnlig er beskæftiget i små og mellemstore virksomheder, for hvem omskoling er nødvendiggjort af hensyn til indførelsen af ny teknologi eller en forbedring af disse virksomheders ledelsesmetoder.

3. Der kan ligeledes ydes tilskud fra fonden til personer, der skal virke som undervisere, som eksperter inden for erhvervsvejledning eller arbejdsformidling eller som udviklingskonsulenter.

Artikel 5

1. Med forbehold af de øvrige bestemmelser i denne artikel udgør fondens tilskud 50 % af de tilskudsberettigede udgifter; tilskuddet må dog ikke overstige det økonomiske tilskud, den pågældende medlemsstats offentlige myndigheder yder.

2. For så vidt angår foranstaltninger til fordel for beskæftigelsen i regioner med særligt alvorlige og vedvarende beskæftigelsesproblemer, som fastlagt af Rådet med kvalificeret flertal på forslag af Kommissionen, forhøjes fondens tilskud med 10 %.

3. For så vidt angår foranstaltninger iværksat i henhold til artikel 3, stk. 2, med henblik på undersøgelse af effektiviteten af de projekter, hvortil fonden yder tilskud, og på Kommissionens initiativ, dækker tilskuddet de samlede tilskudsberettigede udgifter.

4. Til bestemte kategorier af udgifter, som fastlægges af Rådet med kvalificeret flertal på forslag af Kommissionen, ydes fondens tilskud i form af faste beløb.

5. Fondens tilskud må ikke medføre, at de samlede økonomiske tilskud overstiger de tilskudsberettigede udgifter.

Artikel 6

1. Kommissionen fastsætter hvert år inden den 1. maj i overensstemmelse med denne afgørelse og under hensyn til nødvendigheden af at fremme en harmonisk udvikling inden for Fællesskabet retningslinjerne for fondens forvaltning i de følgende tre regnskabsår med henblik på fastlæggelsen af, hvilke foranstaltninger der svarer til den af Rådet fastsatte fællesskabsprioritering, og navnlig til handlingsprogrammerne inden for beskæftigelse og erhvervsuddannelse.

2. Kommissionen underretter Europa-Parlamentet og Rådet om disse retningslinjer, der udarbejdes i snævert samråd med medlemsstaterne og under hensyn til eventuelle synspunkter udtrykt af Europa-Parlamentet, og offentliggør dem i De Europæiske Fællesskabers Tidende.

Artikel 7

1. De bevillinger, der afsættes med henblik på tilskud fra fonden til foranstaltninger til fordel for de i artikel 4, stk. 1, omhandlede unge, må ikke årligt udgøre mindre end 75 % af de samlede disponible bevillinger.

2. De bevillinger, der afsættes med henblik på tilskud fra fonden til specifikke aktioner omhandlet i artikel 3, stk. 2, må ikke årligt overstige 5 % af de samlede disponible bevillinger.

▼M1

3. Fra 1. januar 1986 til 31. december 1988 er 44,5 % af de disponible bevillinger til de i artikel 3, stk. 1, omhandlede foranstaltninger bestemt til foranstaltninger, som er tilskudsberettigede og i overensstemmelse med retningslinjerne for Fondens forvaltning, og som gennemføres med henblik på at fremme beskæftigelsen i Grækenland, de autonome regioner Andalucía, De Kanariske Øer, Castilla-León, Castilla-La Mancha, Extremadura, Galicia, Murcia, ciudades de Ceuta og Melilla, de franske oversøiske departementer, Irland, Mezzogiorno, Portugal og Nordirland. De resterende bevillinger skal koncentreres om foranstaltninger til fremme af beskæftigelsen i de øvrige områder med høj og langvarig arbejdsløshed og/eller under industriel og sektoriel strukturomlægning.

▼B

Artikel 8

De i artikel 125 i traktaten fastsatte tilskud ydes ikke længere.

Artikel 9

1. Denne afgørelse træder i kraft på dagen efter offentliggørelsen i De Europæiske Fællesskabers Tidende.

2. Afgørelse 71/66/EØF ophæves. Denne afgørelse samt de afgørelser, der er truffet i henhold til dens artikel 4, finder fortsat anvendelse på foranstaltninger, for hvilke der er indgivet ansøgning før den 1. oktober 1983.

3. Kommissionen fastsætter første gang retningslinjerne for forvaltningen af fonden inden den 1. december 1983.

Artikel 10

Rådet tager nærværende afgørelse op til revision senest den 31. december 1988. I givet fald skal den ændres på grundlag af en fornyet udtalelse fra Kommissionen.

BILAG

ERKLÆRINGER TIL OPTAGELSE I MØDEPROTOKOLLEN

Erklæring ad artikel 3, stk. 2

»Kommissionen erklærer, at den vil fortsætte som hidtil med at fremme foranstaltninger vedrørende omlægning og nedsættelse af arbejdstiden, som også vil kunne omfattes af foranstaltningerne i artikel 3, stk. 2.

Endvidere vil Kommissionen undersøge muligheden for at anvende artikel 3, stk. 2, med det sigte at opretholde indkomsten for de arbejdstagere, der berøres af stukturomlægning og omstilling, og den vil aflægge beretning til Rådet på en senere samling.«

Erklæring ad artikel 3, stk. 2, første led

»Projekter, der hidrører fra Rådets resolutioner i spørgsmål, som hører under fondens kompetence, kan kun få tilskud fra denne, såfremt de opfylder de kriterier for modtagelse af støtte, der er omhandlet i bestemmelserne om fondens opgaver og virksomhed.«

Erklæring ad artikel 4

»Kommissionen gør under henvisning til, at antallet af statsborgere i tredjelande, der modtager støtte fra fonden, er temmelig begrænset, opmærksom på, at der påhviler de lande, som giver vandrende arbejdstagere ophold, en betydelig byrde med hensyn til de pågældendes integrering i samfundet.«

Erklæring ad artikel 4, stk. 3

»Kommissionen erklærer, at tilskud fra fonden i henhold til dette stykke til uddannelse af eksperter inden for arbejdsformidling, med udelukkelse af enhver deltagelse i aflønningen af offentligt ansatte, skal ydes, når styringsfunktionerne vedrørende arbejdsmarkedet bør forbedres.«

Erklæring ad artikel 5, stk. 1

»Rådet erklærer, at organer, der arbejder med gevinst for øje, skal afholde mindst 10 % af de tilskudsberettigede udgifter i forbindelse med de foranstaltninger, hvortil de modtager tilskud fra fonden. Overholdelsen af dette princip kontrolleres ved udbetalingen af restbeløbet.«

Erklæring ad artikel 6

»Rådet og Kommissionen erklærer, at man bør være særlig opmærksom på beskæftigelsesfremmende foranstaltninger i områder med usædvanlig høj arbejdsløshed i forhold til landsgennemsnittet.«

Erklæringer ad artikel 7

»Rådet opfordrer Kommissionen til at fortsætte sine undersøgelser med henblik på at finde en pålidelig statistisk mekanisme under hensyn til bl.a. kriteriet: BNP pr. indbygger og at forelægge forslag herom inden den 1. juli 1984, således at Rådet kan træffe afgørelse inden den 31. december 1984.«

»Kommissionen erklærer, at den anser de i denne artikel omhandlede bevillinger for forpligtelsesbevillinger.«

( 1 ) EFT nr. C 308 af 25. 11. 1982, s. 4.

( 2 ) EFT nr. C 161 af 20. 6. 1983, s. 51.

( 3 ) EFT nr. C 124 af 9. 5. 1983, s. 4.

( 4 ) EFT nr. L 28 af 4. 2. 1971, s. 15.

( 5 ) EFT nr. L 337 af 27. 12. 1977, s. 8.